ইসলামকে বিজয়ী করার লক্ষ্যে গুরুত্বপূর্ণ লড়াইটি হবে বুদ্ধিবৃত্তির ময়দানে। এ ময়াদানে পরাজিত হলে কোন ময়দানেই বিজয়ের সম্ভাবনা নেই। বুদ্ধিবৃত্তির এ লড়াইয়ে জিততে জরুরী হল জ্ঞান। আর ইসলামে জ্ঞানচর্চার গুরুত্ব অপরিসীম। সে গুরুত্ব বুঝাতে মহান আল্লাহতায়ালা বলেছেন, একমাত্র জ্ঞানীরাই আমাকে ভয় করে। অর্থাৎ যার মধ্যে জ্ঞান নেই তার মধ্যে আল্লাহর ভয়ও নেই। নবীজী (সাঃ) বলেছেন, সামান্য সময়ের জ্ঞানচর্চা সারা রাতের নফল ইবাদতের চেয়েও উত্তম। জ্ঞান বিপ্লব আনে চেতনার ভূবনে, তখন পাল্টে যায় জীবনদর্শন ও সংস্কৃতি। পাল্টে যায় মনের এবং সে সাথে বিশাল ভূগোল জুড়ে আদর্শিক, রাজনৈতিক ও সাংস্কৃতিক মানচিত্র। কার্ল মার্কসকে তাই মার্কসাবদের প্রতিষ্ঠায় দেশে বিদেশে ঘুরতে হয়নি। তার লেখনি সেটি করে দিয়েছে। এ কাজটি মুসলমানেরাও করতে পারতো। কিন্তু প্রশ্ন হলো, ক’জন মুসলমান এ বুদ্ধিবৃত্তিক লড়াইকে গুরুত্ব দিচ্ছে? অথচ এ লড়াইয়ে পরাজিত হলে যুদ্ধের ময়দানে সৈনিক পাওয়া দায় হয়। বরং তখন শুরু হয় রণেভঙ্গ দিয়ে পলায়ন। কারণ, যুদ্ধের জন্য তো জরুরী মনের বল। আর মনের বল তো আসে ঈমানের বল থেকে। সৈনিকের হাত পা তো তখনই যুদ্ধ করে যখন তার ঈমান সে যুদ্ধে অনুপ্রেরণা জুগায়। আর ঈমান তো বেড়ে উঠে কোরআনী জ্ঞানের অনুপাতে। আজ মুসলিম বিশ্বজুড়ে ইসলামের যে পরাজয় তার মূল কারণ তো এটাই, জনসম্পদ বা প্রাকৃতিক সম্পদে কমতির কারণে নয়। সমগ্র মুসলিম বিশ্বজুড়ে আজ গভীর মেঘের ন্যায় ছেয়ে আছে অজ্ঞতা। তারা অন্যদের কি বুঝাবে, কোরআন তাদের নিজেদের কাছেই অজানা। তারা বরং নিজেদের চারিত্রিক কদর্যতা দিয়ে আড়াল করে রেখেছে ইসলামের আসল পরিচয়। এবং নিজেরা ভেসে চলছে অন্যদের সৃষ্ট আদর্শিক তথা বুদ্ধিবৃত্তিক স্রোতে। কিছুদিন আগেও গণ-ধর্মান্তরের ন্যায় মুসলমান সন্তানেরা লাখে লাখে দীক্ষা নিয়েছে মার্কসবাদ বা সমাজতন্ত্রে। আর এখন ভাসছে জাতিয়াতবাদ, পুঁজিবাদ, সেকুলারিজমের স্রোতে। কোরআনী জ্ঞানের শূণ্যতা তাদের মধ্যে প্রচন্ড শিকড়শূণ্যতার জন্ম দিয়েছে। ফলে বুদ্ধিবৃত্তির প্রবল স্রোত তা যেদিক দিয়েই আসুক সে স্রোতের টানে ভাসতে থাকে। এখন ভাসছে পাশ্চাত্য স্রোতে। একারণে মুসলিম দেশে ধর্মান্তর না হলে কি হবে, প্রচন্ডভাবে বেড়েছে সাংস্কৃতিক ও আদর্শিক কনভার্শন। তারা রাজনীতি, সংস্কৃতি, অর্থনীতি ও আচার-আচরণের শিক্ষা ও অনুপ্রেরণা যেখান থেকে পায় সেটি ইসলাম নয়। মুলমানদের ঐতিহ্য তো স্রোতে ভাসা নয়, বরং বহমান স্রোতের বিপরীতে নতুন স্রোত সৃষ্টি করা। নবীজী(সাঃ)র এটিই বড় সূন্নত। নবীজী যে সত্যদ্বীনের জোয়ার সৃষ্টি করেছিলেন তা কয়েক দশকের মধ্যে ছেয়ে ফেলেছিল এশিয়া, আফ্রিকা ও ইউরোপের বিশাল ভূ-ভাগ। অথচ মুসলমানরা আজ সে সূন্নতকে ভূলে গেছে। ফলে জোয়ারের বদলে প্রবল ভাটা শুরু হয়েছে।